Hvem er Hvejselkoret?

Koret består af en blandet flok på 28 medlemmer, mænd og kvinder, i forskellige aldersgrupper. Det har eksisteret siden 2001, og har både medlemmer med, der har været der fra første kor-gang samt nye medlemmer, der aldrig har sunget i kor før. Her er der nemlig plads til alle uanset alder og evner, da glæden ved at synge sammen med andre og at have det sjovt gennem korsang, er dét der er i fokus. Koret arbejder med forskellige niveauer, og vi synger både en- og flerstemmige sange af forskellige genrer, men der er hverken optagelsesprøve eller krav til nodekendskab eller korerfaring - det er til gengæld noget, der læres undervejs, da det er lysten til at synge, der er drivkraften i koret. Alle er velkomne til at deltage, og der er altid plads til flere kormedlemmer, så hvis man leder efter sit ugentlige energiboost, er det her man finder det - det handler jo bare om at synge ☺

Om korlederen:

Mit navn er Maria, jeg er 31 år og er bosat i Juelsminde-området. Til daglig studerer jeg Musikvidenskab på Aarhus Universitet og er næsten færdig med kandidaten. Siden 2010 har jeg ageret korleder og Vocal Coach på diverse musicalforestillinger rundt i landet, og jeg har derigennem arbejdet med mennesker i alle aldersgrupper og på forskellige niveauer. Gennem mit studie er jeg desuden blevet uddannet i at instruere og dirigere rytmiske såvel som klassiske kor samt skrive korarrangementer, og har praktiseret dette siden jeg blev korleder for første gang. Ved siden af studiet er jeg korleder for musicalholdet ved Hedensted Musical Talenter, Fællesklang Vejle og så det fantastiske Hvejselkor. Derudover synger jeg selv i 2-3 kor ved siden af.

Min interesse for sang ligger helt klart indenfor samspillet mellem musik og mennesker, hvor man gennem sangen kan skabe helt unikke oplevelser og blive en del af et stærkt fællesskab. Sang er noget vi alle kan samles om, og noget vi alle har en relation til. Det handler ikke kun om teknik eller hvor godt det lyder, men hvilket udtryk man stiler efter, og hvilket budskab man ønsker at formidle, især sammen med andre. Derfor er min store passion kor og korledelse, for det er herigennem man får fornemmelsen af, hvad det vil sige at være fælles om noget, som både giver mening og spreder glæde.

Kor-sæson 2024:

I forårssæsonen har Hvejselkoret fokus på de kommende koncerter; musikgudstjenesten d. 28. februar, og dagen før (gamle) Store Bededag d. 25. april. Derudover plejer koret at deltage i Præstegårdsfestivalen i juni måned, og der arbejdes videre på at komme rundt flere steder og optræde. Fx optrådte koret på Møgelkær Fængsel sidste sæson.  
Musikgudstjenesten som afvikles i foråret, kommer til at byde på forskellige satser, sange fra højskolesangbogen og rytmiske arrangementer – både nye og originale. Temaet er meget passende ’Forår’ krydret med lidt ekstra i diverse genrer, og vi kan så småt begynde at løfte sløret for musikgudstjenestens program: Repertoiret byder både på velkendte sange bl.a, ”Kom maj, du søde milde”, blandet med rytmiske arrangementer, fx Gnags’ ”Under Bøgen” til de mere ukendte og udfordrende satser, fx ”Shadowland” fra Lion King, the Musical.  
  
Opstart for forårssæsonen er d. 10. januar og alle er velkomne – også efter vi er startet.  
Adresse: Hvejselvej 69, 7300 Jelling

Korleder - info:   
Maria Birch Rasmussen  
Mail: maria.birch@icloud.com  
Tlf.: 28 89 88 89